ΟΠΙΣΘΟΦΥΛΛΟ
Ο Δημήτρης Λαρδάς αναλαμβάνει τη θέση του Γενικού Διευθυντή του νεοσύστατου Ευρωπαϊκού Οργανισμού Καταπολέμησης της Διαφθοράς (European Anti-Corruption Agency – EACA), που εδρεύει στην Αθήνα. Αποφασισμένος να συγκρουστεί με κατεστημένα συμφέροντα, αρχίζει να ερευνά υποθέσεις διαφθοράς και ξεπλύματος μαύρου χρήματος που απλώνονται στους κόλπους της Ελλάδας και άλλων κρατών-μελών της Ευρωπαϊκής Ένωσης.
Την ίδια περίοδο, η Νίνα, διακεκριμένο στέλεχος της Wall Street, χάνει τη θέση της εξαιτίας μιας οικονομικής κρίσης στις Ηνωμένες Πολιτείες και καταλήγει στην Αθήνα, εντασσόμενη στην ομάδα συμβούλων του Λαρδά. Η γνωριμία τους στη Νέα Υόρκη έχει αφήσει ανεξίτηλο ερωτικό αποτύπωμα και στους δύο.
Καθώς νέα σκάνδαλα έρχονται διαρκώς στο φως, στον EACA διαπιστώνουν μια επικίνδυνη διαρροή απόρρητων πληροφοριών προς τις ΗΠΑ.
Και ενώ η έρευνα κορυφώνεται, όλα ανατρέπονται από μια απρόσμενη δολοφονία.
Οι ύποπτοι είναι πολλοί…
Σε έναν κόσμο όπου η εξουσία, το χρήμα και η διαφθορά συνδέονται με αόρατα νήματα, η αλήθεια αποδεικνύεται το πιο επικίνδυνο εύρημα.

